《上元陈丞相宅观灯有作》
宋代·方凤

渴龙入夜吼百川，无数鲛珠迸地圆。
星斗撼天半欲落，五花琪树皆生烟。
烟灯岂不胜花朵，踏歌何人增坎坷。
风尘淮北驰羽书，金鼓江城赛灯火。
君不见狄青宣抚荆湖间，上元张乐宴清班。
忽然称疾灯未灭，五更已夺昆仑关。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。